PMIndiaData/PMIndiaSum huggingface dataset:
മെമന്റോ ലേലത്തിൽ പങ്കെടുക്കാൻ പ്രധാനമന്ത്രി പൗരന്മാരോട് ആഹ്വാനം ചെയ്തു

സമ്മാനങ്ങളുടെയും മെമന്റോകളുടെയും ലേലത്തിൽ പങ്കെടുക്കാൻ പ്രധാനമന്ത്രി ശ്രീ നരേന്ദ്ര മോദി പൗരന്മാരോട് ആഹ്വാനം ചെയ്തു. ഇതിന്റെ വരുമാനം നമാമി ഗംഗെ സംരംഭത്തിലേക്ക് പോകുമെന്ന് അദ്ദേഹം പറഞ്ഞു. ഒരു ട്വീറ്റിൽ പ്രധാനമന്ത്രി പറഞ്ഞു; "കാലങ്ങളായി എനിക്ക് ലഭിച്ച നിരവധി സമ്മാനങ്ങളും മെമന്റോകളും ലേലം ചെയ്യപ്പെടുകയാണ് . ഇതിൽ നമ്മുടെ ഒളിമ്പിക്സ് താരങ്ങൾ നൽകിയ പ്രത്യേക മെമെന്റോകളും ഉൾപ്പെടുന്നു. ലേലത്തിൽ പങ്കെടുക്കുക. വരുമാനം നമാമി ഗംഗെ സംരംഭത്തിലേക്ക് പോകും."
ഇന്ത്യയും സിംഗപ്പൂരുമായുള്ള സമഗ്ര സാമ്പത്തിക സഹകരണ കരാര്‍ (സി.ഇ.സി.എ.) ഭേദഗതി വരുത്തിക്കൊണ്ടുള്ള സെക്കന്‍ഡ് പ്രോട്ടോക്കോളിനു മന്ത്രിസഭാ അനുമതി

ഇന്ത്യയും സിംഗപ്പൂരുമായുള്ള സമഗ്ര സാമ്പത്തിക സഹകരണ കരാര്‍ (സി.ഇ.സി.എ.) ഭേദഗതി വരുത്തിക്കൊണ്ടുള്ള സെക്കന്‍ഡ് പ്രോട്ടോക്കോളിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. 2018 ഓഗസ്റ്റ് 24നായിരുന്നു കരാര്‍ ഒപ്പുവെക്കപ്പെട്ടത്. നേട്ടങ്ങള്‍: സെക്കന്‍ഡ് പ്രോട്ടോക്കോള്‍ ഒപ്പുവെക്കുന്നതിലൂടെ ഉഭയകക്ഷി വ്യാപാരം വര്‍ധിക്കുകയും ഇന്ത്യയും സംഗപ്പൂരുമായുള്ള സാമ്പത്തിക സഹകരണം മെച്ചപ്പെടുകയും ചെയ്യും. ഇതിലൂടെ സി.ഇ.സി.എയുടെ ഉപയോഗം മെച്ചപ്പെടും.
പ്രധാനമന്ത്രി മോദിയും ബംഗ്ലാദേശ് പ്രധാനമന്ത്രി ഷെയ്ഖ് ഹസീനയും ചേര്‍ന്നു വീഡിയോ കോണ്‍ഫറന്‍സിലൂടെ ബംഗ്ലാദേശിലെ വികസന പദ്ധതികള്‍ക്കുള്ള ഇ-ഫലകങ്ങള്‍ അനാച്ഛാദനം ചെയ്തു

പ്രധാനമന്ത്രി നരേന്ദ്ര മോദിയും ബംഗ്ലാദേശ് പ്രധാനമന്ത്രി ഷെയ്ഖ് ഹസീനയും ചേര്‍ന്നു വീഡിയോ കോണ്‍ഫറന്‍സിലൂടെ ബംഗ്ലാദേശിലെ വികസന പദ്ധതികള്‍ക്കുള്ള ഇ-ഫലകങ്ങള്‍ അനാച്ഛാദനം ചെയ്തു. ബസുകളും ട്രക്കുകളും ലഭ്യമാക്കാനുള്ളതിന്റെയും 36 കമ്മ്യൂണിറ്റി ക്ലിനിക്കുകളുടെ ഉദ്ഘാടനത്തിന്റേതും 11 വാട്ടര്‍ ട്രീറ്റ്‌മെന്റ് പ്ലാന്റുകളുടേതും ദേശീയ വിജ്ഞാന ശൃംഖല ബംഗ്ലാദേശിലേക്കു നീട്ടുന്നതിന്റെയും ഫലകങ്ങളാണ് ഇരു നേതാക്കളും ചേര്‍ന്ന് അനാച്ഛാദനം ചെയ്തത്. ബംഗ്ലാദേശ് പ്രധാനമന്ത്രി ഷെയ്ഖ് ഹസീനയുമായി ചേര്‍ന്നുള്ള തന്റെ ആറാമത്തെ വീഡിയോ കോണ്‍ഫറന്‍സാണ് ഇതെന്നു ചടങ്ങില്‍ പ്രസംഗിക്കവേ പ്രധാനമന്ത്രി പറഞ്ഞു. ഇന്ത്യയും ബംഗ്ലാദേശും തമ്മിലുള്ള ശക്തമായ കണക്റ്റിവിറ്റിക്ക് ഏറ്റവും ഊര്‍ജം പകരുന്നതു പ്രധാനമന്ത്രി ഷെയ്ഖ് ഹസീനയുടെ കാഴ്ചപ്പാടാണെന്ന് അദ്ദേഹം പറഞ്ഞു. ഇന്നത്തെ ഉദ്ഘാടനങ്ങള്‍ ഗതാഗത കണക്റ്റിവിറ്റിയെ മാത്രമല്ല, വിജ്ഞാന കണക്റ്റിവിറ്റിയെയും ഉത്തേജിപ്പിക്കുമെന്നു പ്രധാനമന്ത്രി വ്യക്തമാക്കി. ദേശീയ വിജ്ഞാന ശൃംഖല ബംഗ്ലാദേശിലെ പണ്ഡിതരെയും ഗവേഷണ സ്ഥാപനങ്ങളെയും ഇന്ത്യയുമായും ലോകവുമായും ബന്ധിപ്പിക്കുമെന്ന് അദ്ദേഹം കൂട്ടിച്ചേര്‍ത്തു. ബംഗ്ലാദേശില്‍ ബസുകളും ട്രക്കുകളും പൊതുഗതാഗതം ചെലവുകുറഞ്ഞതാക്കാനുള്ള ശ്രമങ്ങള്‍ക്കു സഹായകമാകുമെന്നും വാട്ടര്‍ ട്രീറ്റ്‌മെന്റ് പ്ലാന്റുകള്‍ ശുദ്ധജലം ലഭ്യമാക്കാന്‍ സഹായിക്കുമെന്നും കമ്മ്യൂണിറ്റി ക്ലിനിക്കുകള്‍ രണ്ടു ലക്ഷം പേര്‍ക്കു ഗുണകരമാകുമെന്നും പ്രധാനമന്ത്രി വ്യക്തമാക്കി. ബംഗ്ലാദേശിനായി പ്രധാനമന്ത്രി ഷെയ്ഖ് ഹസീനയ്ക്കുള്ള പ്രതീക്ഷാപൂര്‍ണമായ വികസന ലക്ഷ്യങ്ങളെ അഭിനന്ദിച്ച പ്രധാനമന്ത്രി, അവ പൂര്‍ത്തീകരിക്കാന്‍ ഇന്ത്യയുടെ പിന്തുണ അറിയിക്കുകയും ചെയ്തു. ഇന്ത്യയും ബംഗ്ലാദേശുമായുള്ള ഉഭയകക്ഷിബന്ധം ഇനിയും മെച്ചപ്പെടുമെന്ന് അദ്ദേഹം ആത്മവിശ്വാസം പ്രകടിപ്പിച്ചു.
ഒമാന്‍ വിദേശകാര്യമന്ത്രി യൂസഫ് ബിന്‍ അലവി ബിന്‍ അബ്ദുല്ല പ്രധാനമന്ത്രിയെ സന്ദര്‍ശിച്ചു

ഒമാന്‍ വിദേശകാര്യവകുപ്പിന്റെ ചുമതലയുള്ള മന്ത്രി ശ്രീ. യൂസഫ് ബിന്‍ അലവി ബിന്‍ അബ്ദുല്ല പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. വിവിധ ദിശകളില്‍ പുരോഗമിക്കുന്ന ഇന്ത്യ-ഒമാന്‍ ബന്ധത്തെക്കുറിച്ചുള്ള കാഴ്ചപ്പാടുകള്‍ ഇരുവരും പങ്കുവെച്ചു. ബഹുമാനപ്പെട്ട ഒമാന്‍ രാജാവ് സുല്‍ത്താന്‍ ക്വബൂസ് ബിന്‍ സയ്യിദ് അല്‍ സയ്യിദിന്റെ ആശംസകള്‍ ശ്രീ. യൂസഫ് ബിന്‍ അലവി ബിന്‍ അബ്ദുല്ല പ്രധാനമന്ത്രിയെ അറിയിച്ചു. രാജാവിനുള്ള ആശംസകള്‍ ആദരപൂര്‍വം പ്രധാനമന്ത്രി തിരിച്ചും കൈമാറി.
പ്രധാനമന്ത്രി നാളെ സൂറത്തിലെ ഹാസിറ സന്ദര്‍ശിക്കും

നാളെ, 2019 ജനുവരി 19ന് പ്രധാനമന്ത്രി ശ്രീ. നരേന്ദ്ര മോദി സൂറത്തിലെ ഹാസിറ സന്ദര്‍ശിക്കും. ഹാസിറയില്‍ അദ്ദേഹം എല്‍. ആന്‍ഡ് ടി. ആര്‍മേഡ് സിസ്റ്റം രാജ്യത്തിനു സമര്‍പ്പിക്കും. നവസാരിയിലെ നിരാലി കാന്‍സര്‍ ആശുപത്രിക്ക് അദ്ദേഹം തറക്കല്ലിടും. നവ്‌സാരിയിലെ ആദ്യത്തെ സമഗ്ര ക്യാന്‍സര്‍ ആശുപത്രിയാണിത്. ദക്ഷിണ ഗുജറാത്തിലെയും അയല്‍ സംസ്ഥാനങ്ങളിലെയും ക്യാന്‍സര്‍ രോഗികള്‍ക്ക് ഇത് ഗുണം ചെയ്യും. പ്രധാനമന്ത്രി നടത്തുന്ന ത്രിദിന ഗുജറാത്ത് സന്ദര്‍ശനം നാളെയാണു സമാപിക്കുക. വ്യാഴാഴ്ച ഗാന്ധിനഗറില്‍ വൈബ്രന്റ് ഗുജറാത്ത് ആഗോള വ്യാപാര പ്രദര്‍ശനത്തിന്റെ ഉദ്ഘാടനം അദ്ദേഹം നിര്‍വഹിച്ചു. അഹമ്മദാബാദിലെ സര്‍ദാര്‍ വല്ലഭായ് പട്ടേല്‍ ഇന്‍സ്റ്റിറ്റ്യൂട്ട് ഓഫ് മെഡിക്കല്‍ സയന്‍സസ് ആന്‍ഡ് റിസര്‍ച്ച്, അഹമ്മദാബാദ് ഷോപ്പിങ് ഫെസ്റ്റിവല്‍ എന്നിവയും അദ്ദേഹം ഉദ്ഘാടനം ചെയ്തു. തുടര്‍ന്ന് ഗാന്ധിനഗറിലെ മഹാത്മ മന്ദിര്‍ പ്രദര്‍ശന, കണ്‍വന്‍ഷന്‍ സെന്ററില്‍ ഒമ്പതാമത് വൈബ്രന്റ് ഗുജറാത്ത് ഉച്ചകോടി 2019ന്റെ ഉദ്ഘാടനവും നിര്‍വഹിച്ചു.
റ്റി.എസ്.ആര്‍. സുബ്രഹ്മണ്യന്റെ നിര്യാണത്തില്‍ പ്രധാനമന്ത്രി അനുശോചിച്ചു

മുന്‍ കാബിനറ്റ് സെക്രട്ടറിയായിരുന്ന റ്റി.എസ്.ആര്‍. സുബ്രഹ്മണ്യന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചനം രേഖപ്പെടുത്തി. പ്രധാനമന്ത്രി പറഞ്ഞു, ‘മികവുറ്റ ഗവണ്‍മെന്റ് ഉദ്യോഗസ്ഥന്‍ എന്ന നിലയില്‍ ബഹുമാനിതനായിരുന്നു ശ്രീ. റ്റി.എസ്.ആര്‍. സുബ്രഹ്മണ്യന്‍. പൊതു പ്രാധാന്യമുള്ള സുപ്രധാന വിഷയങ്ങളില്‍ തന്റെ വിപുലമായ രചനകളിലൂടെയും, ഇടപെടലുകളിലൂടെയും അദ്ദേഹം ശ്രദ്ധേയനായിരുന്നു. അദ്ദേഹത്തിന്റെ വിയോഗത്തില്‍ ദുഖിക്കുന്നു. എന്റെ ചിന്തകളും പ്രാര്‍ത്ഥനകളും അദ്ദേഹത്തിന്റെ കുടുംബത്തോടും, സുഹൃത്തുക്കളോടുമൊപ്പമുണ്ട്’.
പാര്‍ലമെന്റിന്റെ ബജറ്റ് സമ്മേളനത്തിന് മുന്നോടിയായി പ്രധാനമന്ത്രി മാധ്യമങ്ങളോട് നടത്തിയ പ്രസ്താവന

2017 ലെ പാര്‍ലമെന്റിന്റെ ബജറ്റ് സമ്മേളനം ഇന്ന് ആരംഭിക്കുകയാണ്. രാഷ്ട്രപതിയുടെ അഭിസംബോധന, ബജറ്റ് അവതരണം, വിവിധ വിഷയങ്ങളെ കുറിച്ചുള്ള വിശദമായ ചര്‍ച്ച തുടങ്ങിയവ ഈ സമ്മേളന കാലത്ത് നടക്കും. അടുത്തിടെയായി എല്ലാ രാഷ്ട്രീയ കക്ഷികളുമായി ഒറ്റയ്ക്കും കൂട്ടായും ചര്‍ച്ചകള്‍ നടന്നുവരികയാണ്. പൊതുജനങ്ങളുടെ വിശാല താല്‍പര്യം മുന്‍നിറുത്തി സൃഷ്ടിപരമായ ഒരു വാദപ്രതിവാദത്തിന് ഈ സമ്മേളനത്തെ ഉപയോഗപ്പെടുത്തേണ്ടത് അനിവാര്യമാണെന്നതോടൊപ്പം ബജറ്റിനെ കുറിച്ചും വിശദമായ ചര്‍ച്ചകള്‍ നടക്കേണ്ടതുണ്ട്. ഇത് ആദ്യമായി കേന്ദ്ര ബജറ്റ് ഫെബ്രുവരി 1 നാണ് അവതരിപ്പിക്കുന്നത്. നിങ്ങള്‍ക്ക് ഓര്‍മ്മയുണ്ടാകും, മുമ്പ് കേന്ദ്ര ബജറ്റ് അവതരിപ്പിച്ചിരുന്നത് വൈകിട്ട് 5 മണിക്കാണ്. അടല്‍ ബിഹാരി വാജ്‌പേയിയുടെ ഗവണ്‍മെന്റ് അധികാരത്തില്‍ വന്നപ്പോഴാണ് അതിന്റെ സമയം രാവിലത്തെയ്ക്ക് മാറ്റിയതും പാര്‍ലമെന്റ് സമ്മേളനത്തിന്റെ തുടക്കത്തില്‍ തന്നെ ബജറ്റ് അവതരിപ്പിച്ച് തുടങ്ങിയതും. മറ്റൊരു പുതിയ പാരമ്പര്യത്തിനും ഇന്ന് മുതല്‍ തുടക്കമാവുകയാണ്. ബജറ്റ് ഒരു മാസം നേരത്തെ അവതരിപ്പിക്കുകയും റെയില്‍വേ ബജറ്റ് കേന്ദ്ര ബജറ്റിന്റെ ഒരു ഭാഗമായി മാറുകയുമാണ്. ഈ വിഷയത്തിന്‍ മേല്‍ പാര്‍ലമെന്റില്‍ വിശദമായ വാദപ്രതിവാദങ്ങള്‍ ഉണ്ടാകും. തുടര്‍ന്ന് വരുന്ന ദിവസങ്ങളില്‍ ഈ തീരുമാനത്തിന്റെ ഗുണഫലങ്ങള്‍ ചര്‍ച്ചകളില്‍ പ്രതിഫലിക്കും. വിശാലമായ പൊതുജന താല്‍പര്യം കണക്കിലെടുത്ത് പാര്‍ലമെന്റില്‍ ആരോഗ്യകരമായ വാദപ്രതിവാദങ്ങള്‍ ഉറപ്പാക്കാന്‍ എല്ലാ രാഷ്ട്രീയ കക്ഷികളും കൈകോര്‍ക്കുമെന്നതില്‍ എനിക്ക് ശുഭാപ്തി വിശ്വാസമുണ്ട്.
കർത്തവ്യപഥിൽ ആസ്ട്രോ നൈറ്റ് സ്കൈ ടൂറിസം സംഘടിപ്പിക്കുന്നതിനുള്ള  ശ്രമങ്ങളെ പ്രധാനമന്ത്രി  ശ്ലാഘിച്ചു

കർത്തവ്യപഥിൽ ആസ്ട്രോ നൈറ്റ് സ്കൈ ടൂറിസം സംഘടിപ്പിക്കുന്നതിനുള്ള നാഷണൽ സയൻസ് സെന്റർ ഡൽഹിയുടെ ശ്രമങ്ങളെ പ്രധാനമന്ത്രി ശ്രീ നരേന്ദ്ര മോദി പ്രകീർത്തിച്ചു . നാഷണൽ സയൻസ് സെന്റർ ഡൽഹിയുടെ ട്വീറ്റിന് മറുപടിയായി പ്രധാനമന്ത്രി പറഞ്ഞു; "നമ്മുടെ യുവാക്കൾക്കിടയിൽ ബഹിരാകാശത്തേയും ജ്യോതിശാസ്ത്രത്തേയും കുറിച്ചുള്ള ജിജ്ഞാസ ജ്വലിപ്പിക്കാനുള്ള രസകരമായ ശ്രമം."
രാജ്യത്തെ ഏറ്റവും നീളംകൂടിയ പാലം അസമില്‍ പ്രധാനമന്ത്രി ഉദ്ഘാടനം ചെയ്തു, ധോലയില്‍ പൊതുസമ്മേളനത്തെ അഭിസംബോധനചെയ്തു

അസമില്‍ ബ്രഹ്മപുത്രനദിക്കു കുറുകെ നിര്‍മ്മിച്ച 9.15 കിലോമീറ്റര്‍ നീളമുള്ള രാജ്യത്തെ ഏറ്റവും നീളം കൂടിയ പാലമായ ധോല-സാദിയ പ്രധാനമന്ത്രി ശ്രീ.നരേന്ദ്ര മോദി ഇന്ന് ഉദ്ഘാടനം ചെയ്തു. പ്രധാനമന്ത്രിപദത്തിലെത്തിയതിന്റെ മൂന്നാം വാര്‍ഷികവേളയില്‍ ശ്രീ.നരേന്ദ്ര മോദിയുടെ ആദ്യ പരിപാടിയായിരുന്നു. അസമിനെയും, അരുണാചല്‍ പ്രദേശിനെയും തമ്മില്‍ കൂടുതല്‍ ബന്ധിപ്പിക്കുന്ന ഈ പാലം ഇരു സംസ്ഥാനങ്ങള്‍ക്കുമിടക്കുള്ള യാത്രാദൂരം ഗണ്യമായി കുറക്കുകയും ചെയ്യും. ഉദ്ഘാടനത്തോടനുബന്ധിച്ച് ഫലകം അനാച്ഛാദനം ചെയ്ത പ്രധാനമന്ത്രി കുറച്ച് നിമിഷങ്ങള്‍ പാലത്തിലൂടെ നടന്നു. മേഖലയിലെ ജനങ്ങളുടെ ഏറെ നാളായുള്ള കാത്തിരുപ്പിനാണ് ഈ പാലത്തിന്റെ ഉദ്ഘാടനത്തോടെ അവസാനമായതെന്ന് ധോലയില്‍ ഒരു പൊതുസമ്മേളനത്തെ അഭിസംബോധന ചെയ്യവെ പ്രധാനമന്ത്രി പറഞ്ഞു. വികസനത്തിന് അടിസ്ഥാനസൗകര്യങ്ങള്‍ ഏറെ പ്രധാനപ്പെട്ടതാണെന്നും ജനങ്ങളുടെ സ്വപ്‌നങ്ങളും ആഗ്രഹങ്ങളും നിറവേറ്റാനാണ് ഗവണ്‍മെന്റിന്റെ പരിശ്രമങ്ങളെന്നും പ്രധാനമന്ത്രി പറഞ്ഞു. അസമും അരുണാചല്‍ പ്രദേശും തമ്മിലുള്ള ബന്ധം വര്‍ദ്ധിപ്പിക്കുന്ന ഈ പാലം വന്‍തോതിലുള്ള സാമ്പത്തിക വികസനത്തിന് വഴിയൊരുക്കുമെന്നും പ്രധാനമന്ത്രി ചൂണ്ടിക്കാട്ടി. രാജ്യത്തിന്റെ കിഴക്കന്‍, വടക്കു കിഴക്കന്‍ മേഖലകള്‍ സാമ്പത്തിക വളര്‍ച്ചയ്ക്ക് ഏറ്റവും സാധ്യതയുള്ളവയാണെന്നും, ഈ ദിശയിലുള്ള കേന്ദ്ര ഗവണ്‍മെന്റിന്റെ കാഴ്ചപ്പാടിന്റെ ഒരു ചുവട് മാത്രമാണ് ഈ പാലമെന്നും പ്രധാനമന്ത്രി വ്യക്തമാക്കി. സാധാരണക്കാരുടെ ജീവിതത്തില്‍ ഈ പാലം ഗുണപരമായ മാറ്റം കൊണ്ടുവരുമെന്ന് പ്രധാനമന്ത്രി പറഞ്ഞു. ജലപാതകളുടെ വികസനത്തിനും കേന്ദ്ര ഗവണ്‍മെന്റ് മുന്തിയ പരിഗണനയാണ് നല്‍കുന്നതെന്ന് ശ്രീ. നരേന്ദ്ര മോദി വ്യക്തമാക്കി.. രാജ്യത്തിന്റെ വടക്കു കിഴക്കന്‍ മേഖലയും മറ്റു ഭാഗങ്ങളുമായുള്ള ബന്ധം വര്‍ദ്ധിപ്പിക്കുന്നതിന് കേന്ദ്ര ഗവണ്‍മെന്റ് മുന്‍ഗണന നല്‍കുന്നു. ഈ ദിശയിലുള്ള പ്രവൃത്തികള്‍ വേഗത്തിലാക്കിയിട്ടുണ്ട്. വടക്കു കിഴക്കന്‍ മേഖലയിലെ മെച്ചപ്പെട്ട പരസ്പര ബന്ധം മേഖലയെ ദക്ഷിണ-പൂര്‍വ്വേഷ്യയുടെ സമ്പദ്ഘടനയുമായി ബന്ധിപ്പിക്കും- പ്രധാനമന്ത്രി പറഞ്ഞു. വടക്കു കിഴക്കന്‍ മേഖലയില്‍ വിനോദ സഞ്ചാരത്തിനുള്ള അനന്ത സാധ്യതകളെക്കുറിച്ചും പ്രധാനമന്ത്രി എടുത്ത് പറഞ്ഞു. ധോല-സാദിയ പാലത്തിന് മഹാനായ സംഗീതജ്ഞനും ഗാന രചയിതാവും, കവിയുമായ ഭുപെന്‍ ഹസാരികയുടെ പേര് നല്‍കാന്‍ ഗവണ്‍മെന്റ് തീരുമാനിച്ചിട്ടുണ്ടെന്ന് പ്രധാനമന്ത്രി അറിയിച്ചു.
പ്രധാനമന്ത്രിയും സ്വീഡന്‍ പ്രധാനമന്ത്രിയുമായി
ടെലിഫോണില്‍ സംഭാഷണം നടത്തി

സ്വീഡന്‍ പ്രധാനമന്ത്രി ബഹുമാനപ്പെട്ട സ്റ്റെഫാന്‍ ലോഫ്വാനുമായി പ്രധാനമന്ത്രി ശ്രീ നരേന്ദ്രമോദി ടെലിഫോണില്‍ സംഭാഷണം നടത്തി. ഇപ്പോള്‍ വ്യാപിച്ചുകൊണ്ടിരിക്കുന്ന കോവിഡ്-19 മഹാമാരിയെക്കുറിച്ചും ഇതുമായി ബന്ധപ്പെട്ട ആരോഗ്യ-സാമ്പത്തിക പ്രത്യാഘാതങ്ങള്‍ നിയന്ത്രിക്കുന്നതിന് ഇരു രാജ്യങ്ങളും കൈക്കൊള്ളുന്ന നടപടികളെക്കുറിച്ചും ഇരുനേതാക്കളും ചര്‍ച്ച നടത്തി. ഇന്ത്യയിലെയും സ്വീഡനിലെയും ഗവേഷകര്‍ക്കും ശാസ്ത്രജ്ഞര്‍ക്കുമിടയില്‍ വിവരങ്ങള്‍ പങ്കുവെക്കുന്നതിനും സഹകരിക്കുന്നതിനുമുള്ള സാധ്യത ഇരു നേതാക്കളും അംഗീകരിച്ചു. ഇത് കോവിഡ്-19നെതിരായ ആഗോളപരിശ്രമങ്ങള്‍ക്ക് സംഭാവനചെയ്യുമെന്ന് അവര്‍ വിലയിരുത്തി. ഇപ്പോള്‍ നിലവിലുള്ള യാത്രാവിലക്കിന്റെ ഭാഗമായി കുടുങ്ങിപ്പോയിട്ടുള്ള ഇരു രാജ്യങ്ങളിലേയും പൗരന്മാര്‍ക്ക് ആവശ്യമായ സൗകര്യങ്ങളും സഹായവും ലഭ്യമാക്കുമെന്നു നേതാക്കള്‍ പരസ്പരം വാഗ്ദാനം നല്‍കി,
ജിയോസയന്‍സ് പ്രചരിപ്പിക്കുന്നതിനും 36-ാമത് ഇന്റര്‍നാഷണല്‍ ജിയോളജിക്കല്‍ കോണ്‍ഗ്രസ് സംഘടിപ്പിക്കുന്നതിനുമായി സൊസൈറ്റി

ഇന്ത്യന്‍ ഉപഭൂഖണ്ഡത്തില്‍ ജിയോസയന്‍സ് പ്രചരിപ്പിക്കുന്നതിനും 2020ല്‍ 36-ാമത് ഇന്റര്‍നാഷണല്‍ ജിയോളജിക്കല്‍ കോണ്‍ഗ്രസ് സംഘടിപ്പിക്കുന്നതിനുമായി സൊസൈറ്റി രൂപീകരിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭായോഗം അനുമതി നല്‍കി. ഇന്ത്യന്‍ സൊസൈറ്റീസ് ആക്ട് 1860 പ്രകാരമാണ് സൊസൈറ്റി രൂപീകരിക്കുക. 2020 മാര്‍ച്ച് രണ്ടു മുതല്‍ ആറു വരെ ഡെല്‍ഹിയിലാണു ജിയോളജിക്കല്‍ കോണ്‍ഗ്രസ് നടക്കുക. 2018-19 വരെ തയ്യാറെടുപ്പുകള്‍ നടത്തുന്നതിനായി മന്ത്രിസഭ 52 കോടി രൂപ അനുവദിച്ചിരുന്നു. കോണ്‍ഗ്രസ് നടക്കുന്നതിന് ഒരു വര്‍ഷം മുമ്പ് എസ്റ്റിമേറ്റ് പുതുക്കി കൂടുതല്‍ ഫണ്ട് അനുവദിക്കുകയും ചെയ്യും. ഖനി മന്ത്രാലയവും ഭൂമിശാസ്ത്ര മന്ത്രാലയവും ചേര്‍ന്ന് രാജ്യത്തെ സയന്‍സ് അക്കാദമികളുടെയും സഹ ആതിഥേയരായ അയല്‍രാജ്യങ്ങളുടെയും പിന്തുണയോടെയാണ് ജിയോളജിക്കല്‍ കോണ്‍ഗ്രസിന് ആതിഥ്യമരുളുക. ലോകത്തിന്റെ വിവിധ ഭാഗങ്ങളില്‍നിന്നായി ഏഴായിരത്തിലേറെ ജിയോസയന്റിസ്റ്റുകള്‍ പങ്കെടുക്കുമെന്നാണു പ്രതീക്ഷീക്കുന്നത്.
കൂടുതൽ നിക്ഷേപങ്ങൾ ക്ഷണിക്കാനുള്ള ജമ്മു കശ്മീരിന്റെ ശ്രമങ്ങളെ പ്രധാനമന്ത്രി പ്രശംസിച്ചു

ജമ്മു കശ്മീരിലേക്ക് കൂടുതൽ നിക്ഷേപം ആകർഷിക്കാനുള്ള ശ്രമങ്ങളെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ജമ്മു കശ്മീർ ലെഫ്റ്റനന്റ് ഗവർണർ ശ്രീ മനോജ് സിൻഹയുടെ ട്വീറ്റിന് മറുപടിയായി പ്രധാനമന്ത്രി ട്വീറ്റ് ചെയ്തു : "ജമ്മു കശ്മീരിലേക്ക് കൂടുതൽ നിക്ഷേപം ആകർഷിക്കുന്നതിനും ജനങ്ങൾക്ക് കൂടുതൽ അവസരങ്ങൾ ഉറപ്പാക്കുന്നതിനുമുള്ള മാതൃകാപരമായ ശ്രമങ്ങൾ."
പ്രധാനമന്ത്രിയുടെ   ലോസാർ   ആശംസ

ലോസാറിന്റെ വേളയിൽ പ്രധാനമന്ത്രി ശ്രീ നരേന്ദ്ര മോദി തന്റെ ആശംസകളും ആശംസകളും അറിയിച്ചു. പ്രധാനമന്ത്രി ട്വീറ്റ് ചെയ്തു : പുതുവർഷമായി ലഡാക്കിൽ ആരംഭിക്കുകയും ആവേശത്തോടെ അടയാളപ്പെടുത്തുകയും ചെയ്ത “ഹാപ്പി ലോസാറിന്” ആശംസകൾ. കടന്നുവന്ന ഈ വർഷം എല്ലാവരുടെയും ജീവിതത്തിൽ സന്തോഷവും ക്ഷേമവും കൊണ്ടുവരട്ടെ. ഈ വർഷം എല്ലാവരുടെയും ആഗ്രഹങ്ങൾ സഫലമാകട്ടെ.”
പ്രധാനമന്ത്രിയുടെയും ഫ്രഞ്ച് പ്രസിഡന്റ് ശ്രീ. ഫ്രാന്‍സ്വ ഒലാന്‍ദെയുടെയും ചണ്ഡീഗഢ് പുരാവസ്തു മ്യൂസിയം സന്ദര്‍ശനം

പ്രധാനമന്ത്രി ശ്രീ. നരേന്ദ്ര മോദിയും ഫ്രഞ്ച് പ്രസിഡന്റ് ശ്രീ. ഫ്രാന്‍സ്വ ഒലാന്‍ദെയും ചേര്‍ന്നു ചണ്ഡീഗഢിലെ ഗവണ്‍മെന്റ് മ്യൂസിയവും ആര്‍ട്ട് ഗ്യാലറിയും സന്ദര്‍ശിച്ചു. പ്രസിഡന്റ് ശ്രീ. ഒലാന്‍ദെയുടെ ഔദ്യോഗിക സന്ദര്‍ശനത്തിന്റെ ഭാഗമായാണിത്. പ്രദര്‍ശനത്തിനുവെച്ചിരുന്ന, ഹിമാലയസാനുക്കളില്‍നിന്നു കണ്ടെടുത്ത 26 ലക്ഷം വര്‍ഷം മുമ്പത്തെ വസ്തുക്കള്‍ ഉള്‍പ്പെടെ ഇരുവരും കണ്ടു. മനുഷ്യന്‍ ജീവിച്ചിരുന്നുവെന്നതിനു ലഭിച്ച തെളിവുകളില്‍ ഏറ്റവും പഴക്കമാര്‍ന്നതാണിത്. നിര്‍ണായകമായ കണ്ടുപിടിത്തം സാധ്യമായത് നാഷണല്‍ മ്യൂസിയം ഓഫ് നാച്വറല്‍ ഹിസ്റ്ററി ഓഫ് ഫ്രാന്‍സിലെ പ്രീഹിസ്റ്ററി വകുപ്പും ചണ്ഡീഗഢിലെ സൊസൈറ്റി ഓഫ് ആര്‍ക്കിയോളജിക്കല്‍ ആന്‍ഡ് ആന്ത്രോപ്പോളജിക്കല്‍ റിസര്‍ച്ചും ചേര്‍ന്നു നടത്തിയ ഏഴു വര്‍ഷത്തെ തീവ്രമായ ഗവേഷണത്തിലൂടെയാണ്. ‘എഗ്രിമെന്റ് ഓഫ് കൊളാബറേഷന്‍ ബിറ്റ്വീന്‍ സൊസൈറ്റി ഫോര്‍ ആര്‍ക്കിയോളജിക്കല്‍ ആന്‍ഡ് ആന്ത്രോപ്പോളജിക്കല്‍ റിസര്‍ച്ച്, ഇന്ത്യ ആന്‍ഡ് ഫ്രഞ്ച് നാഷണല്‍ മ്യൂസിയം ഓഫ് നാച്വറല്‍ ഹിസ്റ്ററി’ പ്രകാരമാണ് ഗവേഷണ പ്രവര്‍ത്തനങ്ങള്‍ നടന്നത്. ചണ്ഡീഗഢിനടുത്തുള്ള മാസോള്‍ മേഖലയിലെ അമ്പതിലേറെ ഏക്കര്‍ വിസ്തൃതിയുള്ള പ്രദേശത്തുനിന്നു ശേഖരിച്ച പാറകള്‍ കൊണ്ടുള്ള 200 ആയുധങ്ങള്‍ ഉള്‍പ്പെടെയുള്ള 1500 ഫോസിലുകള്‍ പുരാവസ്തു അന്വേഷണത്തില്‍ കണ്ടെടുക്കാന്‍ സാധിച്ചു. പുരാവസ്തുക്കള്‍ കണ്ടെടുത്ത ഈ ഗവേഷണത്തിന്റെ വിശദാംശങ്ങള്‍ പാലെവോള്‍ റിവ്യൂവില്‍ ലേഖനങ്ങളായി പ്രസിദ്ധീകരിച്ചുവരുന്നുണ്ട്. ഈ കണ്ടുപിടിത്തത്തിലേക്കു നയിച്ച സംയുക്ത ഗവേഷണം നടത്തിയ ഇന്‍ഡോ-ഫ്രഞ്ച് സംഘത്തെ പ്രധാനമന്ത്രിയും ഫ്രഞ്ച് പ്രധാനമന്ത്രി ഒലാന്തേയും അഭിനന്ദിച്ചു. വിജയകരമായ ഉഭയകക്ഷിസഹകരണത്തിന്റെ ഈ ഉദാഹരണം പൊതുവായ സാംസ്‌കാരിക പാരമ്പര്യം അന്വേഷിച്ചു കണ്ടെത്തുന്നതിലും സംരക്ഷിക്കുന്നതിലും പ്രോല്‍സാഹിപ്പിക്കുന്നതിലും ഇന്ത്യയും ഫ്രാന്‍സും തമ്മിലുള്ള നിരന്തര സഹകരണത്തിന്റെയും ഇരു രാഷ്ട്രങ്ങളുമായുള്ള ദീര്‍ഘകാലമായുള്ള സാംസ്‌കാരിക ബന്ധത്തിന്റെയും തെളിവാണെന്ന് ഇരുവരും ഊന്നിപ്പറഞ്ഞു. ഇത്തരം കണ്ടുപിടിത്തങ്ങള്‍ ഭാവിയില്‍ നടക്കാനിരിക്കുന്ന സമാനമായ സംയുക്ത ഉദ്യമങ്ങള്‍ക്ക് ഊര്‍ജം പകരുമെന്ന് അവര്‍ പ്രത്യാശ പ്രകടിപ്പിച്ചു.
ലോക സാംസ്‌കാരികോല്‍സവത്തിന്റെ ഉദ്ഘാടനസമ്മേളനത്തില്‍ പ്രധാനമന്ത്രി പ്രസംഗിച്ചു

ഡല്‍ഹിയില്‍ നടക്കുന്ന ലോക സാംസ്‌കാരികോല്‍സവത്തിന്റെ ഉദ്ഘാടനച്ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി പ്രസംഗിച്ചു. സേവനത്തിന്റെ 35-ാം വാര്‍ഷികം ആഘോഷിക്കുന്ന ആര്‍ട്ട് ഓഫ് ലിവിങ്ങാണ് ഉല്‍സവം സംഘടിപ്പിച്ചത്. ആഘോഷത്തിനായി ഡെല്‍ഹിയില്‍ തടിച്ചുകൂടിയ ലോകത്തിന്റെ വിവിധ ഭാഗങ്ങളില്‍നിന്നുള്ളവരെ സ്വാഗതം ചെയ്ത പ്രധാനമന്ത്രി, 150ലേറെ രാഷ്ട്രങ്ങളില്‍ ആര്‍ട്ട് ഓഫ് ലിവിങ്ങിലൂടെ ചെയ്തുവരുന്ന മഹത്തായ കര്‍മങ്ങള്‍ക്കു ശ്രീ ശ്രീ രവിശങ്കറിനെ അനുമോദിച്ചു. മംഗോളിയയില്‍ ആര്‍ട്ട് ഓഫ് ലിവിങ് ഏര്‍പ്പെടുത്തിയ സ്വീകരണത്തെക്കുറിച്ചു ശ്രീ. നരേന്ദ്രമോദി അനുസ്മരിച്ചു. ലോകത്തിനായി ഏറെ കാര്യങ്ങള്‍ ചെയ്യാന്‍ ഇന്ത്യക്കു സാധിക്കണമെന്നും അതിന് ആദ്യം വേണ്ടത് ഇന്ത്യന്‍ സംസ്‌കാരത്തിന്റെ വലിപ്പവും സവിശേഷതയും അംഗീകരിക്കപ്പെടുകയാണെന്നും അദ്ദേഹം പറഞ്ഞു. ആര്‍ട്ട് ഓഫ് ലിവിങ് നിമിത്തം ഇന്ത്യയെ ലോകം അഭിനന്ദിക്കുന്ന സാഹചര്യമുണ്ടെന്നും പ്രധാനമന്ത്രി വ്യക്തമാക്കി. ആര്‍ട്ട് ഓഫ് ലിവിങ്ങിനെക്കുറിച്ച് അദ്ദേഹം വിശദമായി പ്രതിപാദിച്ചു. എതിര്‍പ്പുകളെ മറികടന്നു ലക്ഷ്യത്തിലെത്താന്‍ ജീവനകല അറിഞ്ഞിരിക്കണമെന്നു ശ്രീ. നരേന്ദ്ര മോദി ചൂണ്ടിക്കാട്ടി. പ്രധാനമന്ത്രിയുടെ പ്രസംഗത്തെത്തുടര്‍ന്നു ലോകത്തിന്റെ വിവിധ ഭാഗങ്ങളില്‍നിന്നെത്തിയ വിശിഷ്ടവ്യക്തികളും പ്രസംഗിച്ചു. ഏറെ പേര്‍ പങ്കെടുത്ത സാംസ്‌കാരിക പരിപാടിയും അരങ്ങേറി.
രാജസ്ഥാനിലെ കോട്ടയിലുണ്ടായ വാഹനാപകടത്തിലെ  ജീവഹാനിയിൽ പ്രധാനമന്ത്രി അനുശോചിച്ചു

രാജസ്ഥാനിലെ കോട്ടയിലുണ്ടായ വാഹനാപകടത്തിൽ ജീവൻ നഷ്ടപ്പെട്ടതിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ദുരന്തബാധിതർക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ (പിഎംഎൻആർഎഫ്) നിന്നുള്ള സഹായധനവും പ്രധാനമന്ത്രി അനുവദിച്ചു പ്രധാനമന്ത്രിയുടെ ഓഫീസ് ട്വീറ്റ് ചെയ്തു : "രാജസ്ഥാനിലെ കോട്ടയിലുണ്ടായ അപകടം വളരെ വേദനാജനകമാണ്. ഇതിൽ ജീവൻ നഷ്ടപ്പെട്ടവരുടെ കുടുംബങ്ങളോട് ഞാൻ അനുശോചനം രേഖപ്പെടുത്തുന്നു. ഈ അഗാധ ദുഃഖം താങ്ങാനുള്ള ശക്തി ദൈവം അവർക്ക് നൽകട്ടെ: പ്രധാനമന്ത്രി" "കോട്ടയിലുണ്ടായ ദാരുണമായ അപകടത്തിൽ ജീവൻ നഷ്ടപ്പെട്ടവരുടെ അടുത്ത ബന്ധുക്കൾക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ നിന്ന് 2 ലക്ഷം രൂപ വീതം നൽകും. പരിക്കേറ്റവർക്ക് 50,000 രൂപയും നൽകും: പ്രധാനമന്ത്രി"
മഹാരാജാ സൂരജ്മലിന്റെ ജയന്തി ദിനത്തിൽ പ്രധാനമന്ത്രിയുടെ ശ്രദ്ധാഞ്ജലി

ഹാരാജാ സൂരജ്മലിന്റെ ജയന്തി ദിനത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ആദരാഞ്ജലികൾ അർപ്പിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : "മഹാനായ പോരാളിയും, ജനങ്ങൾക്കുവേണ്ടി ജീവിതം സമർപ്പിച്ച വ്യക്തിയുമായി മഹാരാജാ സൂരജ്മൽ ജിക്ക് അദ്ദേഹത്തിന്റെ ജന്മദിനത്തിൽ എന്റെ എളിയ ആദരാഞ്ജലികൾ."
മഹാത്മാഗാന്ധിക്കും ലാല്‍ ബഹാദൂര്‍ ശാസ്ത്രിക്കും അവരുടെ ജന്മവാര്‍ഷികത്തില്‍ പ്രധാനമന്ത്രി ശ്രദ്ധാഞ്ജലി അര്‍പ്പിച്ചു

പ്രധാനമന്ത്രി ശ്രീ. നരേന്ദ്ര മോദി മഹാത്മാഗാന്ധിക്കും ലാല്‍ ബഹാദൂര്‍ ശാസ്ത്രിക്കും അവരുടെ ജന്മവാര്‍ഷികത്തില്‍ ശ്രദ്ധാഞ്ജലി അര്‍പ്പിച്ചു. ‘ഗാന്ധിജയന്തി ദിനത്തില്‍ രാഷ്ട്ര പിതാവിന് നൂറ് നൂറ് പ്രണാമങ്ങള്‍. ബഹുമാനപ്പെട്ട ബാപ്പുവിന്റെ 150-ാം ജയന്തി വര്‍ഷത്തിലേയ്ക്ക് നാം ഇന്ന് കടക്കുകയാണ്. അദ്ദേഹത്തിന്റെ സ്വപ്നങ്ങള്‍ സാക്ഷാത്ക്കരിക്കുന്നതിന് നമുക്ക് ഏവര്‍ക്കും ലഭിച്ചിരിക്കുന്ന മഹത്തായൊരു അവസരമാണിത്. സൗമ്യമായ വ്യക്തിത്വം, സമര്‍ത്ഥമായ നേതൃഗുണം, നിശ്ചയദാര്‍ഢ്യം എന്നിവയുടെ പ്രതീകമായ ലാല്‍ ബഹദൂര്‍ ശാസ്ത്രിജിക്ക് അദ്ദേഹത്തിന്റെ ജയന്തി ദിനത്തില്‍ വിനയാന്വിതമായ ശ്രദ്ധാഞ്ജലി ‘, പ്രധാനമന്ത്രി പറഞ്ഞു.
പ്രധാനമന്ത്രിയും ദക്ഷിണ കൊറിയന്‍ പ്രസിഡന്റും തമ്മിലുള്ള ടെലിഫോണ്‍ സംഭാഷണം

പ്രധാനമന്ത്രി ശ്രീ. നരേന്ദ്ര മോദി ദക്ഷിണ കൊറിയന്‍ പ്രസിഡന്റ് മൂണ്‍ ജെ-ഇന്നുമായി ഇന്ന് ടെലിഫോണില്‍ സംസാരിച്ചു. കോവിഡ്-19 നെതിരായ പോരാട്ടം, അന്താരാഷ്ട്ര മൂല്യ ശ്യംഖലകളുടെ വൈവിധ്യവത്കരണം, സുതാര്യവും വികസനോന്‍മുഖവും നിയമങ്ങളില്‍ അധിഷ്ഠിതവുമായ ആഗോള വ്യാപാര സമ്പ്രദായം കാത്തു സൂക്ഷിക്കേണ്ടതിന്റെ ആവശ്യകത, ലോക വ്യാപാര സംഘടനയുടെ സുപ്രധാനമായ പങ്ക് എന്നിവയടക്കമുള്ള പ്രധാനപ്പെട്ട ആഗോള സംഭവ വികാസകള്‍ ഇരു നേതാക്കളും അവലോകനം ചെയ്തു. ഈ വിഷയങ്ങളില്‍ പരസ്പരം ബന്ധം പുലര്‍ത്താനും എല്ലാ മേഖലകളിലും ഉഭയകക്ഷി സഹകരണം വേഗത്തിലാക്കാനും ഇരു നേതാക്കളും സമ്മതിച്ചു.
ന്യൂയോര്‍ക്ക് സിറ്റിയില്‍ ജി-4 ഉച്ചകോടിയില്‍ പ്രധാനമന്ത്രി  പങ്കെടുക്കും

സെപ്റ്റംബര്‍ 26ന് ന്യൂയോര്‍ക്ക് സിറ്റിയില്‍ നടക്കുന്ന ജി-4 ഉച്ചകോടിയില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുക്കും. ബ്രസീല്‍, ജര്‍മ്മനി, ജപ്പാന്‍, ഇന്ത്യ എന്നിവയുള്‍പ്പെടുന്ന ജി-4 രാജ്യങ്ങളുടെ ഉച്ചകോടിയിലെ ചര്‍ച്ചകള്‍ യു.എന്‍. രക്ഷാ സമിതിയുടെ പരിഷ്‌കരണത്തില്‍ കേന്ദ്രീകരിക്കും. തുടര്‍ന്ന് പ്രധാനമന്ത്രി സാന്‍ഹോസിലേക്ക് തിരിക്കും. ടെസ്‌ല മോട്ടോര്‍സ് സന്ദര്‍ശിക്കുന്ന പ്രധാനമന്ത്രി പ്രമുഖ ഐ.ടി. കമ്പനിയുടെ തലവന്മാരായ ടിം. കുക്ക് (ആപ്പിള്‍) സത്യ നാദെല്ല (മൈക്രോസോഫ്റ്റ്) സുന്ദര്‍ പിച്ചൈ (ഗൂഗിള്‍) ശന്തനു നാരായണ്‍ (അഡോബ്) എന്നിവരുമായി കൂടി ക്കാഴ്ച നടത്തും. ഡിജിറ്റല്‍ ഇന്ത്യ, ഡിജിറ്റല്‍ സാങ്കേതിക വിദ്യ അത്താഴവിരുന്നിലും പ്രധാനമന്ത്രി പ്രഭാഷണം നടത്തും.
എയിംസില്‍ സുപ്രധാന പദ്ധതികള്‍കളുടെ സമര്‍പ്പണവും തറക്കല്ലിടലും പ്രധാനമന്ത്രി നിര്‍വ്വഹിക്കും

പ്രധാനമന്ത്രി ശ്രീ. നരേന്ദ്ര മോദി നാളെ (2018 ജൂണ്‍ 29) ന്യൂഡല്‍ഹിയിലെ ഓള്‍ ഇന്ത്യ ഇന്‍സ്റ്റിറ്റ്യൂട്ട് ഓഫ് മെഡിക്കല്‍ സയന്‍സ് സന്ദര്‍ശിക്കും. എയിംസില്‍ അദ്ദേഹം ദേശീയ വയോജന കേന്ദ്രത്തിന് തറക്കല്ലിടും. വയോജനങ്ങള്‍ക്ക് വിവിധ സ്‌പെഷ്യാലിറ്റികളില്‍ ആരോഗ്യ പരിചരണം നല്‍കുന്നതിനുള്ള കേന്ദ്രമാണിത്. ഇവിടെ 200 ജനറല്‍ വാര്‍ഡ് കിടക്കകള്‍ ഉണ്ടാകും. അതേ ചടങ്ങില്‍ വച്ച് സഫ്ദര്‍ജംഗ് ആശുപത്രിയുടെ 555 കിടക്കകളോട് കൂടിയ സൂപ്പര്‍ സ്‌പെഷ്യാലിറ്റി ബ്ലോക്ക് പ്രധാനമന്ത്രി ഉദ്ഘാടനം ചെയ്യും ആശുപത്രിയിലെ 500 കിടക്കകളുള്ള പുതിയ എമര്‍ജന്‍സി ബ്ലോക്കിന്റെന്‍ സമര്‍പ്പണവും അദ്ദേഹം നിര്‍വ്വഹിക്കും. എയിംസിലെ 300 കിടക്കകള്‍ ഉള്ള പവര്‍ഗ്രിഡ് വിശ്രം സദന്റെയും, അന്‍സാരി നഗറിലെ എയിംസിനെയും ട്രോമാ സെന്ററിനെയും തമ്മില്‍ ബന്ധിപ്പിക്കുന്ന ഗതാഗത യോഗ്യമായ തുരങ്കത്തിന്റെയും ഉദ്ഘാടനവും പ്രധാനമന്ത്രി നിര്‍വ്വഹിക്കും.
വാര്‍ത്താവിതരണ, ആശയവിനിമയ, മാധ്യമ മേഖലകളില്‍ ഇന്ത്യാ എത്യോപ്യാ കരാര്‍ ഒപ്പുവയ്ക്കുന്നതിന് കേന്ദ്ര മന്ത്രിസഭയുടെ അനുമതി

വാര്‍ത്താവിതരണം, ആശയവിനിമയം, മാധ്യമം എന്നീ മേഖലകളില്‍ സഹകരിക്കുന്നതിന് ഇന്ത്യയും എത്യോപ്യയും തമ്മില്‍ കരാര്‍ ഒപ്പുവയ്ക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. വാര്‍ത്താവിതരണം, ആശയവിനിമയം, മാധ്യമങ്ങള്‍ എന്നീ മേഖലകളുടെ വളരുന്ന ശക്തി പരമാവധി പ്രയോജനപ്പെടുത്തിക്കൊണ്ട് ,വിവരങ്ങള്‍ കൈമാറാനും സുസ്ഥിര വികസനത്തിനായി ഇരുരാജ്യങ്ങളും തമ്മിലുള്ള ബന്ധം വര്‍ദ്ധിപ്പിക്കാനും വേണ്ടി ഉപയോഗിക്കാന്‍ കരാര്‍ ലക്ഷ്യമിടുന്നു. പരസ്പര വിനിമയ പരിപാടികളിലൂടെ ജനങ്ങള്‍ തമ്മിലുള്ള ബന്ധവും ഇത് വര്‍ദ്ധിപ്പിക്കും. വാര്‍ത്താവിതരണം, ആശയവിനിമയം, മാധ്യമം എന്നീ മേഖലകളിലെ ഏറ്റവും മികച്ച സമ്പ്രദായങ്ങളും പുതിയ കണ്ടുപിടുത്തങ്ങളും പരസ്പരം പങ്കുവയ്ക്കാനും കരാര്‍ അവസരമൊരുക്കും. കരാര്‍ റേഡിയോ, ടെലിവിഷന്‍, സമൂഹ മാധ്യമങ്ങള്‍ എന്നിവയില്‍ സഹകരണം വര്‍ദ്ധിപ്പിക്കുകയും ഇരുരാജ്യങ്ങളിലെയും ജനങ്ങള്‍ക്ക് കൂടുതല്‍ അവസരങ്ങള്‍ ലഭ്യമാക്കുകയും പൊതു ഉത്തരവാദിത്തം സൃഷ്ടിക്കുകയും ചെയ്യും. വ്യവസ്ഥാപിത ചട്ടക്കൂടിലൂടെ ഈ കരാര്‍ ഇരുരാജ്യങ്ങളില്‍ നിന്നുമുള്ള പ്രതിനിധിസംഘങ്ങളുടെയും വ്യക്തികളുടെയും വിനിമയം സുഗമമാക്കുകയും ഇരുരാജ്യങ്ങളിലെയും ഏറ്റവും നല്ല രീതികള്‍ പഠിക്കാന്‍ അവസരം നല്‍കുകയും ചെയ്യും. അതുവഴി സമത്വവും സന്നിവേശവും സാധ്യമാക്കും.
പ്രധാനമന്ത്രി രാഷ്ട്രത്തിന് ക്രിസ്മസ് ആശംസകള്‍ നേര്‍ന്നു

പ്രധാനമന്ത്രി ശ്രീ. നരേന്ദ്ര മോദി രാഷ്ട്രത്തിന് ക്രിസ്മസ് ആശംസകള്‍ നേര്‍ന്നു. ‘ആനന്ദകരമായ ക്രിസ്മസ്! നാം യേശുക്രിസ്തുവിന്റെ ജീവിതവും അദ്ദേഹം പകര്‍ന്നുനല്‍കിയ പാഠങ്ങളും ഓര്‍ക്കുകയും ആഘോഷിക്കുകയും ചെയ്യുന്നു. സമാധാനവും ഐക്യവും അനുകമ്പയും സംബന്ധിച്ച് യേശുക്രിസ്തു നല്‍കിയ സന്ദേശങ്ങള്‍ നമ്മെയെല്ലാം പ്രചോദിപ്പിക്കുന്നു.’, പ്രധാനമന്ത്രി പറഞ്ഞു.
ഇന്ത്യ-വിയറ്റ്‌നാം നേതാക്കളുടെ വെര്‍ച്വല്‍ ഉച്ചകോടി

സോഷ്യലിസ്റ്റ് റിപ്പബ്ലിക് ഓഫ് വിയറ്റ്‌നാം പ്രധാനമന്ത്രി ങ്യുഎന്‍ സുവാന്‍ ഫുക്കുമായി പ്രധാനമന്ത്രി ശ്രീ നരേന്ദ്ര മോദി വിര്‍ച്വല്‍ ഉച്ചകോടി നടത്തി. നിലവിലെ ഉഭയകക്ഷി സഹകരണ സംരംഭങ്ങള്‍ രണ്ട് പ്രധാനമന്ത്രിമാരും അവലോകനം ചെയ്യുകയും പ്രാദേശിക, ആഗോള വിഷയങ്ങള്‍ ചര്‍ച്ച ചെയ്യുകയും ചെയ്തു. ഇന്ത്യ-വിയറ്റ്‌നാം തന്ത്രപരമായ സമഗ്ര പങ്കാളിത്തത്തിന്റെ ഭാവി വികസനത്തിന് വഴികാട്ടുന്നതിനായി 'സമാധാനം, സമൃദ്ധി, ജനങ്ങള്‍ക്കായുള്ള സംയുക്ത ദര്‍ശനം' പ്രമാണം ഉച്ചകോടിയില്‍ അംഗീകരിച്ചു. സംയുക്ത ദര്‍ശനം നടപ്പാക്കുന്നതിനായി 2021-2023 കാലയളവിലേക്കുള്ള പ്രവര്‍ത്തന പദ്ധതിയില്‍ ഒപ്പുവെച്ചതും ഇരു നേതാക്കളും സ്വാഗതം ചെയ്തു. പരസ്പര സഹകരണത്തിന്റെ എല്ലാ മേഖലകളിലും ഉഭയകക്ഷി സഹകരണം വര്‍ദ്ധിപ്പിക്കേണ്ടതിന്റെ പ്രാധാന്യം നേതാക്കള്‍ സ്ഥിരീകരിച്ചു. പരസ്പരം ദേശീയ വികസന മുന്‍ഗണനകളെ പിന്തുണയ്ക്കാനും സമാധാനപരവും സുസ്ഥിരവും സുരക്ഷിതവും സൗജന്യവും തുറന്നതും സമന്വയിപ്പിക്കുന്നതും നിയമങ്ങള്‍ അടിസ്ഥാനമാക്കിയുള്ളതുമായ ഇന്തോ-പസഫിക് മേഖലയുടെ പങ്കുവയ്ക്കപ്പെട്ട ലക്ഷ്യത്തിനായി ഒരുമിച്ച് പ്രവര്‍ത്തിക്കാന്‍ അവര്‍ സമ്മതിച്ചു. കോവിഡ്19 മഹാമാരി ഉള്‍പ്പെടെയുള്ള പൊതുവായ ആഗോള വെല്ലുവിളികള്‍ക്കെതിരായ സഹകരണം ശക്തിപ്പെടുത്താനുള്ള പ്രതിജ്ഞാബദ്ധതയും അവര്‍ ഊട്ടിയുറപ്പിച്ചു. മഹാമാരിക്കതിരായ വാക്സിനുകള്‍ ലഭ്യമാക്കുന്നത് ഉറപ്പാക്കുന്നതിന് സജീവ സഹകരണം നിലനിര്‍ത്താനും രണ്ടു നേതാക്കളും സമ്മതിച്ചു. നിരവധി ആഗോള, പ്രാദേശിക പ്രശ്‌നങ്ങളെക്കുറിച്ചുള്ള ശക്തമായ കാഴ്ചപ്പാടുകളുടെ അടിസ്ഥാനത്തില്‍, ഇന്ത്യയും വിയറ്റ്‌നാമും 2021 ല്‍ ഒരേസമയം ഉള്‍പ്പെടുന്ന യുഎന്‍ രക്ഷാസമിതി ഉള്‍പ്പെടെയുള്ള ബഹുമുഖ വേദികള്‍ കൂടുതല്‍ ഏകോപിപ്പിക്കുമെന്ന് നേതാക്കള്‍ തീരുമാനിച്ചു. മേഖലയിലെ എല്ലാവര്‍ക്കുമായി പങ്കിട്ട സുരക്ഷ, അഭിവൃദ്ധി, വളര്‍ച്ച എന്നിവ നേടുന്നതിനായി ഇന്ത്യയുടെ ഇന്തോ-പസഫിക് സമുദ്ര സംരംഭവും ഇന്തോ-പസഫിക് സംബന്ധിച്ച ആസിയാന്‍ കാഴ്ചപ്പാടും തമ്മിലുള്ള ഒത്തുചേരലിനെ അടിസ്ഥാനമാക്കി സമുദ്ര മേഖലയില്‍ പുതിയതും പ്രായോഗികവുമായ സഹകരണങ്ങള്‍ പര്യവേക്ഷണം ചെയ്യാന്‍ പ്രധാനമന്ത്രിമാര്‍ സമ്മതിച്ചു. ദ്രുത ഫലപ്രാപ്തിയുണ്ടാകുന്ന പദ്ധതികള്‍, ഐടിഇസി, ഇ-ഐടിഇസി സംരംഭങ്ങള്‍, പിഎച്ച്ഡി ഫെലോഷിപ്പുകള്‍, കൂടാതെ വിയറ്റ്‌നാമിലെ സ്വാശ്രയ സംരംഭങ്ങളെ പിന്തുണയ്ക്കുന്നതിനുള്ള പദ്ധതികള്‍, ഡിജിറ്റല്‍ പരസ്പര ബന്ധം, പൈതൃക സംരക്ഷണ ശ്രമങ്ങള്‍ എന്നിവയിലൂടെ വിയറ്റ്‌നാമുമായുള്ള വികസനത്തിനും ശേഷി വര്‍ദ്ധിപ്പിക്കുന്നതിനുമുള്ള ഇന്ത്യയുടെ പ്രതിബദ്ധത പ്രധാനമന്ത്രി വീണ്ടും ഊന്നിപ്പറഞ്ഞു. വിയറ്റ്‌നാമിന് ഇന്ത്യാ ഗവണ്‍മെന്റ് വാഗ്ദാനം ചെയ്ത 100 മില്യണ്‍ യുഎസ് ഡോളര്‍ സഹായം വിയറ്റ്‌നാമിലെ പ്രാദേശിക സമൂഹത്തിന് ഉപകാരപ്പെടുന്ന വിധം ഏഴ് വികസന പദ്ധതികള്‍ പൂര്‍ത്തീകരിച്ച് വിജയകരമായി നടപ്പാക്കിയതിനെ രണ്ട് പ്രധാനമന്ത്രിമാരും അഭിനന്ദിച്ചു. ആര്‍ക്കിയോളജിക്കല്‍ സര്‍വേ ഓഫ് ഇന്ത്യ (എ.എസ്.ഐ) അടുത്തിടെ നടത്തിയ വിയറ്റ്‌നാമിലെ മൈ സോണ്‍ ക്ഷേത്ര സമുച്ചയത്തിന്റെ പുനരുദ്ധാരണ, സംരക്ഷണ പ്രവര്‍ത്തനങ്ങളില്‍ പ്രധാനമന്ത്രി പ്രത്യേക സംതൃപ്തി പ്രകടിപ്പിക്കുകയും സമാനമായ മറ്റ് പദ്ധതികളില്‍ വിയറ്റ്‌നാമുമായി പ്രവര്‍ത്തിക്കാനുള്ള സന്നദ്ധത അറിയിക്കുകയും ചെയ്തു.